b'\n_START_ARTICLE_\nW\xc3\xa4ller\n_START_SECTION_\nAlkuper\xc3\xa4\n_START_PARAGRAPH_\nW\xc3\xa4ller on hyvin nuori rotu, joka polveutuu brienpaimenkoiran ja australianpaimenkoiran risteytyksest\xc3\xa4. Sen kasvatus aloitti vasta vuonna 1994 Karin Wimmer-Kieckbusch. Seuraavana vuonna perustettiin ensimm\xc3\xa4inen saksalainen w\xc3\xa4ller-yhdistys._NEWLINE_Erityist\xc3\xa4 huomiota on kiinnitetty luonteeseen, terveyteen ja kotikoiran ominaisuuksiin, ja ulkon\xc3\xa4k\xc3\xb6 j\xc3\xa4tettiin jalostuksessa toissijaiseksi p\xc3\xa4\xc3\xa4m\xc3\xa4\xc3\xa4r\xc3\xa4ksi. Vaikka jalostusyksil\xc3\xb6iden lukum\xc3\xa4\xc3\xa4r\xc3\xa4 on yh\xc3\xa4 pieni, sis\xc3\xa4siittoisuutta on onnistuttu v\xc3\xa4ltt\xc3\xa4m\xc3\xa4\xc3\xa4n. T\xc3\xa4m\xc3\xa4n vuoksi koirien ulkomuoto vaihtelee suuresti. Jokaisen jalostukseen k\xc3\xa4ytett\xc3\xa4v\xc3\xa4n w\xc3\xa4llerin t\xc3\xa4ytyy l\xc3\xa4pik\xc3\xa4yd\xc3\xa4 jalostustutkimus, johon sis\xc3\xa4ltyy terveys-, tottelevaisuus- ja k\xc3\xa4ytt\xc3\xb6koeosiot.\n_START_SECTION_\nUlkon\xc3\xa4k\xc3\xb6\n_START_PARAGRAPH_\nRotu ei ole ulkon\xc3\xa4\xc3\xb6llisesti viel\xc3\xa4 t\xc3\xa4ysin vakiintunut: esimerkiksi korvat voivat olla joko puolipystyt tai riippuvat. Se on noin 60 cm korkea ja painaa noin 30 kg. Karvapeitteen laatu vaihtelee suuresti: kaikkia muotoja esiintyy lyhytkarvaisesta ny\xc3\xb6rim\xc3\xa4iseen. Kaikki v\xc3\xa4rit sallitaan.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nW\xc3\xa4ller on liikunnallinen, helposti koulutettava ja motivoitava perhekoira, jolla on hyv\xc3\xa4 terveys ja pitk\xc3\xa4 elinik\xc3\xa4. Se on kantarotujensa tapaan ty\xc3\xb6h\xc3\xb6n motivoitunut kotikoira, mink\xc3\xa4 vuoksi se tarvitsee my\xc3\xb6s paljon sek\xc3\xa4 fyysist\xc3\xa4 ett\xc3\xa4 henkist\xc3\xa4 aktivointia ja tekemist\xc3\xa4. Se on peloton ja eloisa, ei kuitenkaan hermostunut, ja suhtautuu lapsiin eritt\xc3\xa4in suvaitsevaisesti. Vieraita kohtaan se on toisinaan varautunut, mutta sen ei tule olla hy\xc3\xb6kk\xc3\xa4\xc3\xa4v\xc3\xa4.'